### NN 34/2019 (4.4.2019.), Odluka Agencije za elektroničke medije, klasa: 612-12/19-02/0008, urbroj: 567-06-19-04 od 25. ožujka 2019.

AGENCIJA ZA ELEKTRONIČKE MEDIJE

729

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Anita Malenica i Davor Marić, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine«, broj 153/09, 84/11, 94/13 i 136/13), nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga televizije i radija br. 1/19, klasa: UP/I-612-12/19-02/0001, urbroj: 567-06-19-01, »Narodne novine« broj 12/19 i utvrđivanja uvjeta za davanje koncesije, na 10-19 sjednici održanoj 22. ožujka 2019., donijelo je

ODLUKU

I. Nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga televizije i radija br. 1/19 za područje Bjelovarsko-bilogorske županije (Z-BJ), 100,1 MHz, objavljene temeljem Odluke Vijeća za elektroničke medije od 23. siječnja 2019., kao najpovoljniji ponuditelj odabrano je trgovačko društvo Alfa d.o.o., Štefanje 84, Štefanje, OIB: 88730888278 te mu se daje koncesija za obavljanje djelatnosti pružanja medijske usluge radija na predmetnom području.

II. Vrijeme trajanja koncesije je 10 (deset) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 500,00 kuna. Varijabilni dio godišnje naknade za koncesiju plaća se u iznosu od 0,15% od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije i radija iznad 5.000.000,00 kuna. Minimalni iznos godišnje naknade za koncesiju iznosi 500,00 kuna.

IV. Odabrani ponuditelj je obvezan u roku od 90 (devedeset) dana od dana objave ove Odluke u »Narodnim novinama« uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj regulatornoj agenciji za mrežne djelatnosti smatrat će se da je odustao od koncesije.

V. Sukladno članku 22. stavku 5. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13) Hrvatska regulatorna agencija za mrežne djelatnosti dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 180 (stotinu osamdeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji, Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti radija na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 3-19 sjednici održanoj 23. siječnja 2019. godine donijelo je Odluku o objavi Obavijesti o namjeri davanja koncesija za obavljanje djelatnosti pružanja medijskih usluga televizije i radija br. 1/19 (dalje: Obavijest). Prije objave Obavijesti izvršena je procjena vrijednosti koncesije te je izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge radija na području Bjelovarsko-bilogorske županije (Z-BJ).

Obavijest je objavljena u »Narodnim novinama« broj 12 od 1. veljače 2019. godine, a u propisanom roku sukladno Obavijesti ponude su dostavili trgovačko društvo Alfa d.o.o. iz Štefanja, trgovačko društvo Domaći radio j.d.o.o. iz Bjelovara, trgovačko društvo Modul projekt d.o.o. iz Bjelovara, trgovačko društvo Media stop d.o.o. iz Zagreba te trgovačko društvo Recta via d.o.o. iz Bjelovara.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 83/14).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih obaviješću o namjeri davanju koncesije,

– programsku osnovu koja mora sadržavati programsku shemu kojom se određuje:

■ vrsta radijskog programa, odnosno njihovo razvrstavanje u pojedine skupine,

■ predviđeni kvantitativni razmjer između pojedinih skupina sadržaja,

■ predviđeni opseg vlastitih i udio hrvatskih audiodjela iz članka 38. i 39. ZEM-a,

■ vrijeme objavljivanja iz članka 36. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– izvadak iz sudskog registra ili drugog propisanog registra u Republici Hrvatskoj,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrdu nadležnog trgovačkog suda da nije podnesen prijedlog za otvaranje postupka predstečajne nagodbe,

– potvrdu Hrvatske regulatorne agencije za mrežne djelatnosti (HAKOM) o nepostojanju duga,

– potvrdu nadležnog trgovačkog suda da nije otvoren postupak predstečajne nagodbe,

– druge isprave propisane javnim natječajem i/ili natječajnom dokumentacijom.

Vijeće je pristupilo pregledu ponuda te je provelo postupak ocjenjivanja programskih uvjeta (kvaliteta programa, vrijeme objavljivanja, količina vlastite proizvodnje te prilagođenost programa javnom interesu područja koncesije) sukladno kriterijima iz članka 73. stavka 4. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM) za davanje koncesija.

Utvrđeno je da ponude trgovačkog društva Alfa d.o.o. iz Štefanja, trgovačkog društva Domaći radio j.d.o.o. iz Bjelovara, trgovačkog društva Modul projekt d.o.o. iz Bjelovara, trgovačkog društva Media stop d.o.o. iz Zagreba te trgovačkog društva Recta via d.o.o. iz Bjelovara. zadovoljavaju javni interes, da su ponude na javni natječaj cjelovite u pogledu predložene programske osnove, kao i ostvarivanja tehničkih, prostornih, financijskih i kadrovskih uvjeta za obavljanje djelatnosti pružanja medijske usluge radija te time u potpunosti zadovoljavaju kriterije propisane Zakonom i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanje te se pristupilo tajnom glasovanju o ponudama koristeći glasačke listiće.

Na temelju prebrojanih glasova utvrđen je rezultat te je Vijeće potrebnom većinom glasova odlučilo da se koncesija za obavljanje djelatnosti pružanja medijske usluge radija na području Bjelovarsko-bilogorske županije daje ponuditelju trgovačkom društvu Alfa d.o.o. iz Štefanja.

Nakon pažljivog pregleda svih ponuda proizlazi da ponuda odabranog ponuditelja ima najveći opseg djela vlastite proizvodnje i najviše programskih sadržaja i informacija s područja koncesije. Ovi segmenti ponude su za Vijeće bili najvažniji kod odlučivanja jer se njima ostvaruje ključna funkcija lokalnog medija – informiranje građana na području koncesije informativnim, obrazovnim, kulturnim, umjetničkim, glazbenim, dokumentarnim i drugim emisijama/sadržajima koje proizvodi sam nakladnik ili se ti sadržaji proizvode po njegovoj narudžbi i za njegov račun.

Osim navedenog, kao dodana vrijednost, takvom medijskom proizvodnjom doprinosi se i lokalnoj ekonomiji te se na takav način i zapošljavaju novinarski i tehnički kapaciteti za proizvodnju i realizaciju programa. Istovremeno, ponuda sadrži i najmanji udjel glazbenih sadržaja te je Vijeće ocijenilo ovu ponudu kao dobro izbalansiranu i realno utemeljenu u programskom i u finacijskom smislu, što je važno za njenu programsku i poslovnu održivost.

Stoga Vijeće smatra dokazanim javni interes da se upravo ova ponuda ocijeni kao najbolja, a koncesija dodijeli ponuditelju Alfa d.o.o. iz Štefanja.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/19-02/0008
 Urbroj: 567-06-19-03
 Zagreb, 25. ožujka 2019.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.